정조 13년
己酉六月十三日卯時上御熙政堂大臣備局堂上引見入侍時右議政蔡濟恭左參贊金華鎭行戶曹判書徐有隣行副司直李柱國禮曹判書鄭昌順行副司直金尙集漢城判尹徐有防刑曹判書沈頤之行副司直李漢豐戶曹參判李獻慶行副司直金持默持平李得休副修撰尹光顔左副承旨洪仁浩右副承旨曺遠振假注書李海隣事變假注書韓錫仁記注官金鳳顯記事官李相璜以次進伏訖濟恭曰近日潦雨支離庚炎且劇此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣上曰今番雨水可謂挽近所罕一望霔灑想必八路皆然而纔見湖南狀啓則反以初六日得雨謂有沾潤之幸一旬長霖豈或有彼此多少之別乎濟恭曰湖南狀啓臣亦得見而果如狀啓辭意則似無爲災之患至於湖西內浦則臣亦詳聞農形低下處浸墊之患間或有之而亦不至大段矣但雨水過多則西北最爲可悶而平壤水災辛丑以後今番最甚矣聖念深軫憂民發遣宣傳官宣諭周恤德意藹然瞻聆俱聳臣竊不勝欽歎之至矣上曰辛丑水災未知比今年何如而伊時箕伯似是重臣金華鎭矣今番恤典實遵先朝已行之例且考辛丑道伯狀啓以爲拔例奠接之道而身布還穀之蠲減亦是初有之恤典矣未知實效果能及民否華鎭曰臣於辛丑待罪西藩啓聞水災而恤典卽下民果蒙惠今番優恤比前尤爲加等矣且平壤民人自多衣食饒居之類雖或若干被災別無大段離析之慮雖以道伯邑倅言之苟欲加意接濟則不患無周旋之道今番水災似不足爲慮矣上曰奉命宣傳官何時當入抵耶聞貳衙之前至繫小舠云可知水患之大段矣昌順曰平壤貳衙邑址低凹且無水道一經雨水輒成下流自前間有如此之患矣濟恭曰平壤本無井泉或稱地家之說拘於鑿井云而城內溝渠湊會於貳衙之前故每有此汎濫之弊矣上曰平壤邑內稱以行舟形云然否濟恭曰然矣非但城內水道之渟滀而已城外閭家多靠水岸臣於待罪箕伯時爲觀漲出城外則或有水入閭家之庭宇至有垂釣於房內臣見異之問諸土人則夏潦之時每每如此云矣華鎭曰無論城內外居民各有生業足以聊生未必以一時頹壓之災遽有不奠厥居之理矣上曰平壤民人之不至深憂誠如卿等之言而北路事實爲可悶矣濟恭曰今年北路若或荐歉則雖欲接濟茫然沒策矣上曰以北路狀啓觀之則姑不至十分判凶而伊後多日雨水連仍則實有無窮之慮矣上曰東伯事予則以爲不善爲矣兩邑宰加分自首有何可罪之端且皆臨瓜之守令則一道之中拈出此兩倅直請勘罪未知何所據也原狀啓初有措辭下敎矣姑爲置之卿見其狀本乎濟恭曰臣則未及見之矣上曰法文旣云自首守令毋論則金吾之勘以奪告身又何故也禁堂陳其委折可也尙集曰金吾照律判堂爲之而律例只言勘律後以俟上裁不敢直請勿論故如是照律矣濟恭曰還穀加分本律嚴重蓋指利其取耗任意濫分之類也若或民多穀少則拘於半留之法而不爲闊狹則種糧其將從何辦出乎臣待罪伊川時果緣種糧之乏絶不無加分於留穀矣伊時監司李裕身巡到本邑謂臣曰三陟倅朴師伯稱以守法牢執半留之限民情切急而初不容手以致民無種糧一道同豐而三陟獨歉此實可悶云云臣聞其言始信若干加分出於爲民則不至大段爲罪矣朴師伯素稱廉簡而膠固而無變通故其弊至於如此臣意兩邑守令旣已自首則似無可罪之端矣上曰無論如此如彼東伯事未知爲可矣上曰次對爲之濟恭曰近因左揆呈告如臣無似獨忝鼎席有何知覺能效承佐之責乎使臣隨行逐隊有所仰成則竊庶幾苟幸無罪而今則獨當廟務凡於民國之計茫無知識豈非可悶乎以臣地處何敢爲備例之辭而以公以私實多惶悶故敢此仰達矣上曰左相向日一出爲念國體而不欲因仍予亦以爲無怪蓋人之爲言若是尋常慨然等說則猶可謂之官箴而今此臺言之二字或三字萬萬不可左相深引勢似然矣濟恭曰聖敎及此實仰禮使之念而如臣者借位台司無一報效反羡左相之得蒙曲諒矣上曰卿言過矣予之置卿此位者豈徒然哉卿年位俱尊精力不替民國之事予方一埤此正卿之行道之時也至於祛黨懲貪四字乃是節目間事已於初筵反復申諭卿若擔當做去則所謂一夔足矣雖以拯米軍布事言之民國之有補豈有大於此乎濟恭曰伏承聖敎屢屢諄複臣不勝惶感矣臣雖無狀豈不欲竭力奉承而竊念民之安危係國之安危憂民二字實爲急務而伏覩近日下敎則聖聰無所不照民事無微不察字恤之念撫摩之澤譪然於辭旨之表如臣忝居大官者何足以輔相自處而有所仰贊乎第於民國之事苟有一得之見敢不祗承聖敎有懷必陳乎若夫祛黨二字前後承敎不啻申申惟臣一身不敢爲黨則是爲報答之道而三百年流來黨習是豈一介微臣所能盡祛哉方今言言有黨事事皆私祛黨之敎恐無奉承之地至於懲貪一事苟有眞知的見則大而請罪少而懲勵何所顧畏而非但臣之見聞不廣目今風習雖謂無人不貪可也此非臣誣一世之言蓋人心不古廉恥日壞只知利已不復知有行檢故貪墨之風滔滔皆是苟欲滌去此弊則有非一二懲貪之典所可能也若欲移易風俗是在敎化之導率試以史所稱齊威烹阿齊國大治之說論之一阿大夫之就烹何遽期大治之效而臣則以爲烹阿一事蓋是齊威之立紀綱勵風俗之大關節不如是則何能遽爲大治乎然則懲貪之典猶屬末節伏望深留聖念於敎化之本焉上曰卿言果然矣上曰次對爲之可也濟恭曰臣意謂賓對久曠廟謨多滯矣今始看詳別無可以稟處者只有回啓一度矣上曰陳之濟恭曰前因慶尙道居昌民人擊錚原情刑曹啓目判付內還穀釐弊事勿拘詳定原式排比戶口一從民願限幾石區處後數爻狀聞事命下矣卽見慶尙監司狀啓則以爲該邑還穀因朝令數年內所減之數爲二萬一千八百七十餘石目今實留猶爲七萬五千一百六石餘石故其中米三千五百石太五百石租一萬六千石更爲除減又以盡分穀七千三百餘石換錄於沿邑半分穀俾除應分之數而毋論移貿與移轉二萬包之一時區處決非容易之事自今秋期以明年每年一萬石式酌定減數其中五千石趁春初移轉五千石勿拘詳定從市直發賣移貿沿邑今年明年漸次除減應分穀耗條依昨冬例年年盡數作錢使元限分留之數無過於五萬五千石則該邑糴弊可以永除昨冬發賣未區處條米租價合錢四千九百四十三兩九錢今纔準捧而移貿今已晩時沿民恐或受弊待明春擧行事竝令廟堂稟處矣居昌嶺右之山邑數萬石還穀之一時區處事勢似難移貿移轉之每年一萬石爲限耗條之年年作錢米租價之待明春貿置等事竝依道臣狀請許施以除本邑穀多民病之患恐合事宜矣上曰依爲之出擧條濟恭曰以平壤民戶之多數漂失至遣宣傳官發別餉穀以擧恤典聖澤所曁孰不感泣而第別餉穀不以白給或還捧分以敎之臣恐日後有眩於擧行之患矣臣於年前在竹山地聞宣傳官因上敎馳來慰諭於被雹民人處仍以倉穀分給而去民人輩皆認以白給感戴尤切及其冬末以還穀樣督令還納百姓擧皆缺望邑倅亦以爲悶而營門不敢上請終未有變通臣目見其事心知其上意之必不如此而無奈何矣此後如有此等事而自下有疑眩之端則必狀聞後擧行之意預爲出擧條定式何如上曰依爲之出擧條上曰昔在先朝咸興數次失火民戶被災或爲百戶或爲二百戶特下曾付穀加分之命故予於卽祚後又因咸興火災別施恤典以爲仰述之道而其後平壤水災及各道被災過多處便成按例之恤典而竹山則係是初有之事故眩於擧行矣其時該府使及該道伯爲誰濟恭曰其時府使則李壽鵬畿伯則李亨逵矣上曰旣云恤典而又令還納則是豈成說乎伊時營邑事極爲非矣上曰日前因洪州稅船臭載事有所處分矣卿其見之乎濟恭曰臣未之見矣有隣曰稅船去來狀啓例爲啓下戶曹故大臣未及取見矣上曰未入啓文書之關由廟堂容或謂之權重而已啓下文書每自各司擧行而初不使大臣知之未知其可也今番洪州事先以掛泊島嶼形止馳啓云云事異常格故處分亦出格外卿意以爲何如若與故敗有異拯米不至全棄則如是處分似好矣曾聞李謙煥言洪州幾至莫可收拾之境云守宰頻易豈不可悶乎有隣曰船掛島嶼異於洋中致敗然不能護送責有所歸康津之晩時裝亦不可無罪故臣方往復該道更令論報矣濟恭曰南關若而邑今旣畢賑北關賑事亦當次第了當而繡衣狀啓曰以無一捐瘠誠極奇幸第念受賑之民皆無田惸獨之類其所延命專賴付賑及其畢賑之後則其茫然無歸有若襁兒失母如欲施不忍人之政賑事已畢秋穀未登之前尤不可放心此則惟在各邑守宰盡心探問隨時救給之如何申飭道臣與繡衣以此意各別曉諭列邑俾無前功棄置之患恐合事宜矣上曰依爲之出擧條上曰參上武弁積滯之歎莫甚於近日故頃有下詢而卿等有備郞四窠從事官四窠變通之論矣然則予則以爲備郞卽大臣衙門自辟之窠而使兵判主管從事官責任亦云不輕而勿令該大將差擬終涉苟簡矣濟恭曰聖敎誠然矣臣意則備郞雖爲實職而差出之時則大臣取纔於時仕實職中取其文識爲好若使兵曹差出則似不免苟充之患矣上曰予則曰當止於今番見窠而已卿則認以爲永作定式乎武弁之積薪雖可念也而官方通變亦係不輕只於目下區處之後更爲依前自辟爲宜矣訓將之意何如柱國曰實職八窠之加出雖爲目下疏滯之政苟簡之歎果如聖敎矣上曰武參上之如是積滯果何故也向聞兵判之言則虛司果至於六十人之多云此亦近來所無未知緣何致此也柱國曰參上武弁甄復之路不過數三而每岐中當擬之人逐年增加若使兵批循次差擬毋或踰越則好矣而西銓之政患不如此故以致積滯之患矣上曰備郞今雖爲實職而自兵批不卽遷轉又如內乘實職之無路遷除則安在其變通之意也且於年來以備郞出六人姑付虛司果其窠則付之兵批者屢矣頃聞兵判言如李駿德者實職則公然見失未得甄復今至五六年云豈不可矜乎柱國曰李駿德外又有趙雲行李寅植等矣上曰今番則有別般區處後可免積滯卿有何商量耶柱國曰下詢及此敢陳愚見矣臣意則今番都政堂上元定五窠外就曾經三品守令滿二十朔之中陞擬堂上則參上窠自有優餘矣上曰大臣之意何如濟恭曰將臣之言未知爲當矣雖曰武班而資級宜愼且爲一人之陞擢不念迎送之爲弊乎守令一遞則新舊刷馬大邑近千兩少不下五六百兩是皆出自民間無非矜恤處矣念及於此則謂之已經卄朔而徑先遞易決是難行之事矣柱國曰大臣所奏出於經法而臣之所達亦是不獲已之議非謂番番如此今政則略加闊狹然後庶有疎滯之實效矣上曰大臣所奏固好而訓將之言可謂足備一說矣上曰先朝遺澤及人者深雖靺韋之列咸囿陶甄之化而至於宣傳官罪汰不少饒貸右相亦經兵判伊時西銓之政宣傳官望每不下一二矣惟予寡昧無能繼述而雖於武弁之有罪當汰者不能無不忍之心上行下效未有據法勘罪之事故窠出絶罕其弊至於復職之無階予則曰參上之積菀職由於此矣濟恭曰臣於先朝待罪西銓一經都政而元窠有剩至出復職矣今則虛司果無政不有實爲可訝矣有隣曰頃於賓對大臣以平澤縣鄕校位田令度支考案後依法典出給事陳達蒙允矣郡縣鄕校之五結劃給雖載法典各邑校位之有土免稅自是前例而取考收租案則本縣鄕校位田爲二結八十八負而較諸法典則不足爲二結十二負矣此則待本校自備土地免稅一款自本道狀聞擧行之意分付何如上曰依爲之已免稅處亦卽査實推給可也出擧條昌順曰今則雨意快晴禜祭之連爲設行不無瀆䙝之嫌在前如此之時亦有禜祭則寢止仍行報謝之例今亦依前擧行何如上曰不但有前例凡報謝之擧除非特敎進定則待立秋後卜日而立秋只隔數日神位板之更爲奉來亦近瀆䙝依前例今日受香仍行報謝獻官諸執事別爲塡差事分付銓曹可也出擧條昌順曰康陵參奉李膺擧以大臣別薦筮仕而年過七十無以從宦一番肅謝之後不爲受由旋卽下鄕上來無期云本陵只有單官或有意外疾病假官之外無他推移誠甚可悶李膺擧今姑改差何如上曰依爲之出擧條有防曰近來部官之役浩多摘奸病幕及抄報頹戶等事俱係時急而今番禜祭又差修井官一身三役無以擧行病幕摘奸尤涉不潔部官及該府郞廳姑勿差祭之意分付何如上曰昨今年來部官效勞或至四五次之多在朝家軫念之道當有酬勞之典卿須出去詳考部官實仕久近供役勤慢登對以奏可也三司進前仁浩曰筵席座次自有定式而今日入侍兩司進伏之際做錯非細推考何如上曰依爲之出擧條壽咸陳避嫌仁浩曰司諫李壽咸旣陳避嫌未承批答而遽稱退待事未前有大損臺體推考何如上曰依爲之出擧條命書傳敎曰不待批答自請退待不可以昧例言所失非細當該臺臣罷職得休曰臣才識鹵莽言議巽軟本不合於淸朝耳目之任而及登筵席周旋失措至有承宣請推之擧臣滿心慙恧無地自容其何敢一刻晏然於臺次乎請命遞斥臣職上曰勿辭亦勿退待出擧條得休曰請大靜縣爲奴罪人金壽賢依律處斷上曰不允得休曰請興陽縣爲奴罪人河翼龍亟令王府設鞫得情夬正王法上曰不允得休曰請還寢李魯春絶島安置之命亟令王府設鞫嚴問期於得情上曰不允得休曰請罪人寧鎭亟令王府設鞫嚴問期於得情上曰不允得休曰請島置罪人時偉亟令王府嚴鞫得情快正王法上曰不允得休曰新除授執義李身晦時在全羅道全州地請斯速乘馹上來事下諭上曰依啓上曰平安兵使當日辭朝出榻敎命退諸臣以次退出